CELEX: 32009R1161
Language: hu
Date: 2009-11-30 00:00:00
Title: A Bizottság 1161/2009/EK rendelete ( 2009. november 30.) a 853/2004/EK európai parlamenti és tanácsi rendelet II. mellékletének a vágóhidakat üzemeltető élelmiszer-ipari vállalkozók számára nyújtandó, élelmiszerláncra vonatkozó információk tekintetében történő módosításáról (EGT-vonatkozású szöveg)

1.12.2009   
            
            
               HU
            
            
               Az Európai Unió Hivatalos Lapja
            
            
               L 314/8
            
         
      A BIZOTTSÁG 1161/2009/EK RENDELETE
   
   (2009. november 30.)
   a 853/2004/EK európai parlamenti és tanácsi rendelet II. mellékletének a vágóhidakat üzemeltető élelmiszer-ipari vállalkozók számára nyújtandó, élelmiszerláncra vonatkozó információk tekintetében történő módosításáról
   (EGT-vonatkozású szöveg)
   AZ EURÓPAI KÖZÖSSÉGEK BIZOTTSÁGA,
   tekintettel az Európai Közösséget létrehozó szerződésre,
   tekintettel az állati eredetű élelmiszerek különleges higiéniai szabályainak megállapításáról szóló, 2004. április 29-i 853/2004/EK európai parlamenti és tanácsi rendeletre (1) és különösen annak 10. cikke (1) bekezdésére,
   mivel:
   
               (1)
            
            
               A 853/2004/EK rendelet különös szabályokat állapít meg az állati eredetű élelmiszerekre vonatkozó higiéniai követelmények tekintetében. Az említett rendelet II. mellékletének III. szakasza előírja, hogy a vágóhidakat üzemeltető élelmiszer-ipari vállalkozóknak a vadak kivételével minden – a vágóhídra küldött vagy szánt – állat tekintetében kérniük, fogadniuk, és ellenőrizniük kell az élelmiszerláncra vonatkozóan e szakaszban meghatározott információkat, és azok szerint kell eljárniuk.
            
         
               (2)
            
            
               Ezen szakasz 2. pontja úgy rendelkezik, hogy a vágóhíd üzemeltetőjét legkésőbb 24 órával az állatok vágóhídra való megérkezése előtt kell az információkkal ellátni, kivéve a 7. pontban említett körülmények esetén. A 7. pont úgy rendelkezik, hogy amennyiben a hatáskörrel rendelkező hatóság engedélyezi, az abban a pontban meghatározott állatok esetében az élelmiszerláncra vonatkozó információ elkísérheti az állatot a vágóhídra, ahelyett, hogy legkésőbb 24 órával korábban érkezne be.
            
         
               (3)
            
            
               Mivel az élelmiszerláncra vonatkozó információ nyújtása új követelmény az élelmiszer-ipari vállalkozók számára, amelyet a 853/2004/EK rendelet vezetett be, a 853/2004/EK, a 854/2004/EK és a 882/2004/EK európai parlamenti és tanácsi rendelet végrehajtására vonatkozó átmeneti szabályok megállapításáról szóló, 2005. december 5-i 2076/2005/EK bizottsági rendelet (2) átmeneti időszakot határoz meg a teljes körű végrehajtáshoz.
            
         
               (4)
            
            
               A gazdaságból a vágóhíd felé történő zavartalan információáramlást különösen a 2076/2005/EK rendelet 8. cikkének (2) bekezdése könnyíti meg, amely – amennyiben a hatáskörrel rendelkező hatóság engedélyezi, és amennyiben nem veszélyezteti az adott rendelet célkitűzéseit – eltérést enged meg a 853/2004/EK rendelet II. melléklete III. szakaszának 2. pontjában meghatározott követelménytől, miszerint az élelmiszerláncra vonatkozó információt az állatok vágóhídra történő megérkezése előtt 24 órával kell a vágóhíd üzemeltetőjéhez eljuttatni.
            
         
               (5)
            
            
               A tapasztalat azt mutatja, hogy azzal, hogy a hatáskörrel rendelkező hatóság számára lehetővé vált az olyan eseti elbírálás alapján engedélyezett helyzetek körének kibővítése, amikor az élelmiszerláncra vonatkozó információ az állattal együtt érkezhet a vágóhídra, ahelyett, hogy 24 órával korábban érkezne be, az élelmiszerláncra vonatkozó információval kapcsolatos követelmények zökkenőmentes végrehajtásához vezetett. Ennek megfelelően indokolt ezt az átmeneti szabályt véglegessé tenni.
            
         
               (6)
            
            
               Az e rendeletben előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
            
         ELFOGADTA EZT A RENDELETET:
   1. cikk
   A 853/2004/EK rendelet II. melléklete e rendelet mellékletével összhangban módosul.
   2. cikk
   Ez a rendelet az Európai Unió Hivatalos Lapjában való kihirdetését követő harmadik napon lép hatályba.
   Rendelkezéseit 2010. január 1-jétől kell alkalmazni.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2009. november 30-án.
      
         
            a Bizottság részéről
         
         Androulla VASSILIOU
         
         
            a Bizottság tagja
         
      
   
   
      (1)  HL L 139., 2004.4.30., 55. o.
   
      (2)  HL L 338., 2005.12.22., 83. o.
   
      MELLÉKLET
      A II. melléklet III. fejezetében a 7. pont helyébe a következő szöveg lép:
      
         
                     „7.
                  
                  
                     Amennyiben a hatáskörrel rendelkező hatóság engedélyezi, és amennyiben nem veszélyezteti e rendelet célkitűzéseit, elég, ha az élelmiszerláncra vonatkozó információk kevesebb mint 24 órával korábban vagy ugyanakkor érkeznek meg a vágóhídra, mint azok a bármely állatfajhoz tartozó egyedek, amelyekre az információk vonatkoznak.
                     Az élelmiszerláncra vonatkozó információk bármely olyan elemét azonban, amelynek ismerete a vágóhídi tevékenység súlyos zavarát eredményezné, a vágóhidat üzemeltető élelmiszer-ipari vállalkozó rendelkezésére kell bocsátani kellő idővel azelőtt, hogy az állatok a vágóhídra érkeznének, hogy a vágóhíd-üzemeltető megfelelően tudja tervezni a vágóhídi tevékenységet.
                     A vágóhidat üzemeltető élelmiszer-ipari vállalkozónak értékelnie kell a vonatkozó információkat és a rendelkezésére bocsátott, élelmiszerláncra vonatkozó információkat át kell adnia a hatósági állatorvosnak. Az állatok vágására vagy zsigerelésére nem kerülhet sor addig, amíg a hatósági állatorvos azt nem engedélyezi.”